ΓΡΑΠΤΗ ΕΡΩΤΗΣΗ E-0974/98

υποβολή: Gerardo Fernández-Albor (PPE) προς την Επιτροπή

(30 Μαρτίου 1998)

Θέμα: Κοινοτικές δράσεις υπέρ των αστέγων βάσει του κονδυλίου του προϋπολογισμού

Στην απάντησή της όσον αφορά την ερώτησή μου Ε-1169/97(1) η Επιτροπή με πληροφορεί ότι λόγω των προσφυγών που άσκησε το Ηνωμένο Βασίλειο, με τις οποίες αμφισβητεί τη νομιμότητα των χρηματοδοτήσεων το 1995 και 1996 προγραμμάτων τα οποία υπάγονται στο κονδύλιο B-4103, δεν χορηγήθηκε κανένα επίδομα βάσει του εν λόγω κονδυλίου.

Από τη διάταξη που εξέδωσε ο Πρόεδρος του Ευρωπαϊκού Δικαστηρίου το Σεπτέμβριο του 1996 για προσωρινά μέτρα, δεν φαίνεται να υφίσταται δυνατότητα για τη συνέχιση των πληρωμών από το εν λόγω κονδύλιο, έως ότου εκδοθεί η απόφαση επί των προειρημένων προσφυγών, πράγμα που φέρει σε πολύ δύσκολη θέση τους αστέγους.

Για τους ανωτέρω λόγους μπορεί η Επιτροπή να μας πληροφορήσει σε ποιό σημείο βρίσκεται το ζήτημα που ετέθη με τις προσφυγές, εάν έχει ληφθεί σχετική απόφαση και ποιές δυνατότητες υπάρχουν για εναλλακτική χρηματοδότηση στο πλαίσιο των κοινοτικών πρωτοβουλιών όπως η Απασχόληση και το νέο της σκέλος Integra, το URBAN ή το Leonardo; Επίσης, με ποιό τρόπο η Επιτροπή συνεχίζει τη στήριξη της Ευρωπαϊκής Ομοσπονδίας Εθνικών Ενώσεων που ασχολούνται με τους αστέγους (Feantsa) και του Παρατηρητηρίου που συνδέεται με αυτήν;

Απάντηση του κ.Flynn εξ ονόματος της Επιτροπής

(4 Ιουνίου 1998)

Όσον αφορά τη χρήση του κονδυλίου του προϋπολογισμού B-4103, η Επιτροπή πρέπει να αναμείνει τις σχετικές αποφάσεις του Δικαστηρίου, για να εκδώσει στη συνέχεια τις διατάξεις που επιβάλλονται.

Η οριστική απόφαση για την υπόθεση C-106/96 σχετικά με τη χρήση του κονδυλίου του προϋπολογισμού του 1995 εκδόθηκε στις 12 Μαΐου 1998. Το Δικαστήριο ακύρωσε την απόφαση, που είχε λάβει τότε η Επιτροπή στο ανακοινωθέν της στις 23 Ιανουαρίου 1996 σχετικά με επιδοτήσεις ευρωπαϊκών προγραμμάτων κατά του κοινωνικού αποκλεισμού, χωρίς ωστόσο να αμφισβητήσει τις πραγματοποιηθείσες πληρωμές και τις ανειλημμένες δαπάνες με τα 86 συμβόλαια που είχαν υπογραφεί. Το Δικαστήριο δεν όρισε ακόμη ακρόαση για την υπόθεση C-240/96 σχετικά με το 1996.

Οι άστεγοι, ιδίως λόγω της προοπτικής επανένταξής τους στην αγορά εργασίας σε συγκεκριμένα χρονικά πλαίσια, συμπεριελήφθησαν στα πλέον ευάλωτα άτομα, στα οποία επικεντρώθηκαν οι ενέργειες που συγχρηματοδοτούνται από το σκέλος INTEGRA της κοινοτικής πρωτοβουλίας "Απασχόληση".

Επιπλέον, στο πλαίσιο της πρότασης κανονισμού σχετικά με το Ευρωπαϊκό Κοινωνικό Ταμείο(2), η οποία υποβλήθηκε πρόσφατα στο Συμβούλιο και στο Κοινοβούλιο, η προώθηση της κοινωνικής ένταξης και της ισότητας ευκαιριών για όλους στην πρόσβαση της αγοράς εργασίας αποτελεί ένα από τα πεδία δράσης που ορίστηκαν ως πεδία προτεραιότητας.

Η συγχρηματοδότηση των δραστηριοτήτων του ευρωπαϊκού δικτύου FEANTSA εξασφαλίζεται σήμερα στο πλαίσιο του κονδυλίου του προϋπολογισμού B-4116 "συνεργασία με τις μη κυβερνητικές οργανώσεις και ενώσεις των κοινωνικά αποκλεισμένων και των ηλικιωμένων ατόμων".

Δεν γίνεται ειδική αναφορά για την αντιμετώπιση των αστέγων στον ορισμό των κριτηρίων της κοινοτικής πρωτοβουλίας URBAN, αλλά αυτό δεν εμποδίζει την υλοποίηση ενεργειών υπέρ τους στο πλαίσιο της ολοκληρωμένης προσέγγισης που έχει προταθεί από τις αρμόδιες αρχές σε μια δεδομένη συνοικία.

(1) EE C 319 της 18.10.1997, σελ. 241.

(2) έγγρ. COM(1998) 131 τελικό.